בינואר 2011 כבש אבידל את שער הבכורה שלו במדי הקבוצה במסגרת שמינית גמר גביע המלך מול אתלטיק בילבאו במשחק שהסתיים בתוצאה 1-1, והעלה את הקבוצה לשלב הבא עקב יתרון שערי חוץ. חודש מאוחר יותר התגלה גידול סרטני בכבד של אבידל, שאילץ אותו להינתח באופן מיידי. אבידל התאושש מהניתוח וחזר לשורות קבוצתו במסגרת משחק הגומלין של חצי גמר ליגת האלופות מול ריאל מדריד כאשר נכנס בדקה ה-90. ברצלונה עלתה לגמר ליגת האלופות, ובחגיגות הניצחון במגרשה הביתי, הניפו שחקני הקבוצה את אבידל על ידיהם. ב-28 במאי 2011 שיחק אבידל 90 דקות במסגרת בגמר ליגת האלופות בו גברה ברצלונה 1-3 על מנצ'סטר יונייטד. בטקס הנפת הגביע, החליט קפטן הקבוצה, קרלוס פויול, לתת לאבידל את הכבוד להניף את הגביע.